། ཞལ་གྱི་གདམས་པ་བདུད་རྩི་དྲི་མ་མེད་པའི་སྙིང་པོ། ། ཨོཾ་སྭསྟི། རྗེ་ལྷུན་གྲུབ་འོད་གསལ་ཆོས་ཀྱི་སྐུ། ། ཟུང་འཇུག་བདེ་ཆེན་ལྷན་ཅིག་སྐྱེས། ། མི་ཟད་སྐུ་གསུང་ཐུགས་ཀྱི་བདག། མཉམ་མེད་རིན་པོ་ཆེ་ལ་འདུད། ། རྗེ་ཀུན་ཏུ་སྣང་བ་བཀོད་པའི་དཔལ། ། རྒྱ་ཆེན་དབང་ཕྱུག་ཆོས་ཀྱི་མཛོད། ། སྤྲོས་མེད་ཞི་བའི་ངང་ལ་བཞུགས། ། བདེ་གཤེགས་ཆོས་ཀྱི་རྗེ་ལ་འདུད། ། རྗེ་བྱང་ཆུབ་སེམས་ཀྱི་རང་བཞིན་ཉིད། ། ཚོགས་གཉིས་མཐར་ཕྱིན་རྟག་པའི་སྐུ། ། ཀུན་མཁྱེན་ཡེ་ཤེས་ཀུན་གཟིགས་པ། ། བརྩེ་ཆེན་འགྲོ་བའི་མགོན་ལ་འདུད། ། ཨེ་མ་ངོ་མཚར་རྨད་ཀྱི་གཏམ། ། འཛམ་གླིང་གངས་ཅན་བོད་ཡུལ་དབུས། ། ཕྱོགས་བཅུའི་ཞིང་ནས་འདུས་པ་ཡི། ། རྒྱས་སྲས་རྒྱ་མཚོ་བརྟེན་པའི་གནས། ། འོག་མིན་དཔལ་གྱི་འབྲི་གུང་གི། ། རིན་ཆེན་ཆོས་ཀྱི་ཕོ་བྲང་ན། ། འཇིག་རྟེན་མགོན་པོ་རིན་པོ་ཆེ། ། མི་འཇིགས་སེངྒེའི་ཁྲི་སྟེང་དུ། ། མི་གཡོ་མཉམ་གཞག་ལྷན་ནེ་བཞུགས། ། དྲི་མེད་ཞལ་གྱི་དཀྱིལ་འཁོར་གྱི། ། མཚན་མཆོག་དུང་གི་ཚེམས་བར་ནས། ། ལྗགས་ཀྱི་དབང་པོ་བརྐྱང་མཛད་དེ། ། ཟབ་ཅིང་རྒྱ་ཆེ་དམ་པའི་ཆོས། ། ཚངས་པའི་དབྱངས་ཀྱིས་འདི་སྐད་གསུང་། ། ། །ཐུབ་པའི་གསུང་རབ་ཐམས་ཅད་གང་དུ་དོན་འདུས་པ་དང་སྙིང་པོར་གྱུར་པ་གང་ཡིན་སྙམ་ན། འདི་ལྟར་སངས་རྒྱས་བཅོམ་ལྡན་འདས། ། འདི་ལྟར་སྟོན་པ་ཐུགས་རྗེ་ཅན། ། སྐྱོབ་པ་ཤཱཀྱའི་རྒྱལ་པོ་དེ། ། སྔོན་ཚད་མེད་སྙིང་རྗེ་ཆེན་པོ་ཡིས། ། བྱང་ཆུབ་མཆོག་ཏུ་ཐུགས་བསྐྱེད་དེ། ། བསྐལ་པ་གྲངས་མེད་མཐའ་ཡས་པར། ། རབ་ཏུ་འབད་པའི་བརྩོན་གྲུས་ཀྱིས། ། བྱ་དཀའ་བསམ་གྱིས་མི་ཁྱབ་ཅིང་། ། རླབས་ཆེན་སྤྱོད་པ་དཔག་མེད་པའི། ། བྱང་ཆུབ་སེམས་དཔའི་སྤྱོད་པ་སྤྱད། ། ལམ་ཕ་རོལ་ཕྱིན་བཅུ་མཐར་ཕྱིན་ཏེ། ། ས་བཅུ་ལ་གནས་ཚོགས་གཉིས་རྫོགས། ། མགོན་པོ་རྒྱལ་བ་འོད་བསྲུངས་ཀྱིས། ། རྒྱལ་ཚབ་སྐྱེས་བུ་དམ་པ་དེ། ། འཇིག་རྟེན་རྣམ་པར་མ་ཞི་བ། ། འདྲེན་པ་རྣམས་ཀྱིས་སྤངས་པའི་ཞིང་། ། ལྟ་བ་ལོག་པས་དཀྲུགས་པའི་གནས། ། སྙིགས་མ་ལྔ་ལྡན་འཇིག་རྟེན་འདིར། ། གཟིགས་པ་རྣམ་པ་ལྔས་གཟིགས་ཏེ། ། ཡུམ་སྒྱུ་འཕྲུལ་ཆེན་མོའི་ལྷུམས་སུ་ཞུགས། ། ལིམྦི་ཡི་ནི་ནགས་ཚལ་དུ། ། སྐྱེས་བུ་གཞོན་ནུ་བལྟམས་པ་དང་། ། གཞོན་ནུ་རོལ་རྩེད་མཛད་པ་དང་། ། བཙུན་མོའི་འཁོར་དགྱེས་རོལ་བ་སྟེ། ། ཉི་ཤུ་རྩ་དགུ་ཁབ་ཏུ་བཞུགས། ། གྲོང་ཁྱེར་སེར་སྐྱའི་སྒོ་བཞི་རུ། ། རྒས་ནད་འཆི་བ་གཟིགས་པ་ཡི། ། འཁོར་བ་སྡུག་བསྔལ་རྒྱ་མཚོ་ལས། ། ཐུགས་སྐྱོ་བ་སྐྱེས་ནས་རབ་ཏུ་གཤེགས། ། ནཻ་རཉྫཱ་ནའི་ཀླུང་འགྲམ་དུ། ། ལོ་དྲུག་དཀའ་བ་སྤྱད་པའི་མཐར། ། དགུང་ལོ་སུམ་ཅུ་རྩ་ལྔ་ལ། ། བྱང་ཆུབ་སྙིང་པོར་བཞུགས་ནས་ཀྱང་། ། གཉུག་མ་བྱམས་ཆེན་ཏིང་འཛིན་གྱི། ། སྲོད་ལ་བདུད་ཀྱི་སྡེ་བཅོམ་སྟེ། ། ཐོ་རངས་ཤེས་བྱའི་དཀྱིལ་འཁོར་ལ། ། ཆགས་ཐོགས་མེད་པའི་ཡེ་ཤེས་བརྙེས། ། རང་བྱུང་རྒྱལ་བ་བཅོམ་ལྡན་འདས། ། འཇིག་རྟེན་གསུམ་གྱི་བླ་མ་ལ། ། མི་མཇེད་བདག་པོ་ཚངས་ཆེན་གྱིས། ། བླ་མེད་ཆོས་ཀྱི་འཁོར་ལོ་དེ། ། བསྐོར་བར་བསྐུལ་མ་རྒྱ་ཆེན་བཏབ། ། ཝ་ར་ཎཱ་སིར་གཤེགས་ནས་ཀྱང་། ། དྲང་སྲོང་ལྷུང་བའི་གནས་སུ་བྱོན། ། ཐུབ་པས་ལྔ་སྡེ་བཟང་པོ་ལ། ། བཀའ་བདེན་པ་བཞི་ཡི་འཁོར་ལོ་བསྐོར། ། དེར་གདུལ་བྱ་སྨིན་དང་གྲོལ་མཛད་ཅིང་། ། རིམ་གྱིས་རྒྱུ་ཞིང་གཤེགས་པ་ལས། ། རྒྱལ་པོའི་ཁབ་ཀྱི་གྲོང་དུ་བྱོན། ། བྱ་རྒོད་ཕུང་པོའི་རི་བོ་ལ། ། བཀའ་མཚན་མ་མེད་པའི་འཁོར་ལོ་བསྐོར། ། མཉན་ཡོད་གནས་དང་བད་ས་ལ། ། གནས་ཁྱད་དུ་འཕགས་པ་དུ་མ་དང་། ། རྩ་མཆོག་གྲོང་ཁྱེར་ལ་སོགས་པར། ། ངེས་དོན་གཏན་ལ་ཕབ་པ་ཡི། ། ཆོས་ཀྱི་འཁོར་ལོ་བསྐོར་མཛད་པས། ། དཔག་མེད་གདུལ་བྱའི་སྐྱེ་བོ་རྣམས། ། བྱང་ཆུབ་རྣམ་པ་གསུམ་ལ་བཀོད། ། མགོན་པོ་ཐམས་ཅད་མཁྱེན་པ་དེས། ། སྤྱིར་གདུལ་བྱ་རྣམས་ཀྱི་རྒྱུད་ཚོད་དང་། ། ཁམས་དང་བསམ་པ་ཇི་བཞིན་དུ། ། ཆོས་ཀྱི་ཕུང་པོ་བརྒྱད་ཁྲི་དང་། ། བཞི་སྟོང་གསུངས་པ་ཐམས་ཅད་ཀྱང་། ། གསུང་རབ་ཡན་ལག་བཅུ་གཉིས་ཏེ། ། སྡེ་སྣོད་རིན་ཆེན་རྣམ་གསུམ་ཡིན། ། དོན་ཉམས་ལེན་བསླབ་པ་གསུམ་དུ་འདུས། ། རྗེ་འགྲོ་བའི་མགོན་པོ་རིན་པོ་ཆེ། ། མཉམ་མེད་བླ་མའི་ཞལ་སྔ་ནས། ། འཁོར་དང་མྱ་ངན་འདས་པའི་ཆོས། ། མ་ལུས་ཐམས་ཅད་རང་གི་སེམས། ། སེམས་སྐྱེ་མེད་ནམ་མཁའ་ལྟ་བུ་ཞེས། ། ཡང་དང་ཡང་དུ་གསུངས་པ་འདི། ། ཐུབ་པའི་དམ་ཆོས་མ་ལུས་པའི། ། གནད་དང་དོན་གྱི་སྙིང་པོ་ཡིན། ། གཞི་རྩ་བ་བདག་ཏུ་འཛིན་པའི་སེམས། ། དེའི་རྗེས་འབྲངས་ཁྱད་དུ་འཛིན་པའི་ཆོས། ། ལུས་དང་ངག་དང་ཡིད་ཀྱི་ལས། ། དོག་དང་མི་དོག་གང་གིས་ཀྱང་། ། འཁོར་བ་སྡུག་བསྔལ་རྒྱ་མཚོ་ལས། ། བསྒྲལ་བར་ནུས་པ་མ་ཡིན་ཏེ། ། སྲིད་པ་གསུམ་འདིར་རྒྱུན་དུ་འཁོར། ། བདག་ཏུ་འཛིན་པའི་སེམས་དེ་ཉིད། ། སྐྱེ་བ་མེད་པར་རྟོགས་པའི་ཚེ། ། འདུ་བྱེད་འཁོར་བའི་འབྱུང་ཁུངས་ལ། ། ཉམས་དང་ལྷུང་དང་འཇིགས་པར་མཐོང་། ། ཁམས་གསུམ་པོ་འདི་ཡི་འདོད་ཆགས་སྤངས། ། འདུ་འཛིའི་སྤྱོད་པས་དབེན་པ་ཡི། ། ནགས་ཁྲོད་བས་མཐའ་བསྟེན་ནས་ཀྱང་། ། ཡང་སྲིད་མེད་པའི་གནས་སུ་འཇུག། ཀུན་རྫོབ་དོན་དམ་བྱང་ཆུབ་སེམས། ། གཉིས་མེད་དབྱེ་བ་མེད་པ་ཡི། ། ལུས་ངག་ཡིད་ཀྱི་ལས་རྣམས་ཀྱིས། ། ནམ་མཁའ་མཉམ་པའི་སེམས་ཅན་རྣམས། ། རྫོགས་པའི་བྱང་ཆུབ་མཆོག་ལ་བཀོད། ། འདི་བདག་རྐྱེན་ཆོས་ཀྱི་དབྱིངས་ཉིད་དང་། ། གཞན་རྐྱེན་སེམས་ཅན་མ་ཟད་ཚེ། ། ཡང་དག་རྫོགས་པའི་སངས་རྒྱས་ཀྱི། ། སྐུ་གསུང་ཐུགས་ཉིད་བསམ་མི་ཁྱབ། ། དེ་མི་ཟད་རྒྱན་གྱི་འཁོར་ལོ་ཡིན། ། རང་སེམས་ཤེས་རབ་ཕ་རོལ་ཕྱིན། ། འཁོར་འདས་ཡོན་ཏན་འབྱུང་བའི་གནས། ། དོན་དམ་ཕྱག་རྒྱ་ཆེན་པོ་དེ། ། བླ་མའི་མོས་གུས་ཀྱིས་རྟོགས་པ་ཡིན། ། རྫོགས་པའི་སངས་རྒྱས་འགྲུབ་པའི་རྒྱུ། ། བྱང་ཆུབ་སེམས་སུ་ངེས་པའི་ཕྱིར། ། མ་ནམ་མཁའ་མཉམ་པའི་སེམས་ཅན་གྱི། ། དོན་དུ་བྱང་ཆུབ་སེམས་བསྐྱེད་པས། ། བསམ་པ་དེ་ཡི་ལུས་སུ་འགྱུར། ། བྱང་ཆུབ་སེམས་ཀྱི་མི་མཐུན་ཕྱོགས། ། འགལ་རྐྱེན་སྤང་ཞིང་མཐུན་རྐྱེན་བསྒྲུབ། ། འབྲས་བུ་སྟོབས་བཅུ་ཐོབ་པ་དེ། ། ཚུལ་ཁྲིམས་རྣམ་པར་དག་པ་ཡིན། ། བྱང་ཆུབ་སེམས་གཉིས་ཚུལ་ཁྲིམས་དང་། ། ཆོས་རྣམ་པ་གསུམ་པོ་འདི་ཉིད་ལས། ། ཟབ་པའི་དམ་ཆོས་བདག་ལ་མེད། ། ཁྱོད་ཀྱིས་འདི་གསུམ་བཟུང་ཞིག་ཅེས། ། བཀའ་སྩལ་བཀའ་ནན་ཆེན་པོ་མཛད། ། ། །བཅས་པ་དང་རང་བཞིན་གྱི་དགེ་བ་ཐ་དད་དུ་ཡོད་པ་ཡིན་ནམ་སྙམ་ན། ཡང་ཁམས་གསུམ་རྒྱལ་པོ་འགྲོ་བའི་མགོན། ། ཐམས་ཅད་མཁྱེན་ཅིང་ཐམས་ཅད་གཟིགས་པ་དེས། ། ཉོན་མོངས་ལས་དང་རྣམ་སྨིན་གྱིས། ། འཁོར་བ་ངན་སོང་སྡུག་བསྔལ་བསྐྱེད། ། དེ་བས་འདི་ནི་སྤང་བྱ་སྟེ། ། ཉོན་མོངས་མེད་ཅིང་དེ་ཡི་ལས། ། འབྲས་བུ་ལྷ་མིའི་བདེ་སྐྱིད་དང་། ། བྱང་ཆུབ་རྣམ་གསུམ་ཐོབ་པའི་ཕྱིར། ། རྗེས་འབྲང་སྲས་ལ་བསྒྲུབ་བྱར་གསུངས། ། འདི་བབས་དང་གཤིས་ཀྱི་གནས་ཚུལ་དེ། ། མཁྱེན་ཅིང་གཟིགས་པས་སྲས་རྣམས་ལ། ། བསླབ་པ་བཅས་པར་མཛད་པ་ལས། ། སེམས་ཅན་གཞན་ལ་ཉེས་མེད་པའི། ། བཅས་པའི་ཁ་ན་མ་ཐོ་བ། ། ཅི་གསུང་བཀའ་སྩལ་མི་འདའ་ཞིང་། ། ཉེ་ཞིང་བརྩེ་བའི་སློབ་མ་ལ། ། སྒོས་བྱུར་དུ་ཉེས་པ་བཀལ་བ་མིན། ། སེམས་ཅན་རྣམས་ཀྱིས་མ་ཤེས་པས། ། གཏི་མུག་མ་རིག་མུན་པར་འཐོམས། ། སྲེད་པའི་ཞགས་པས་བཅིངས་པ་རྣམས། ། ཉེས་སྤྱོད་སྤྱད་པས་འཁོར་བར་ལྷུང་། ། ད་རུང་ཐར་བར་མ་གྱུར་པས། ། བུ་འདི་དག་འབྱུང་བར་བྱེད་པའི་རྒྱུ། ། ཉེས་པ་མི་མཐུན་ཕྱོགས་སྤོངས་ཤིག། འདི་ལྷག་པ་ཚུལ་ཁྲིམས་ཀྱི་བསླབ་པ་ཡིན། ། དོན་རང་རྒྱུད་ལ་སྐྱེས་པའི་ཉོན་མོངས་འདི། ། སྤོང་བར་བྱེད་པའི་ཐབས་ཡིན་ཏེ། ། རྒྱས་པར་ཕྱེ་བས་ཉིས་བརྒྱ་དང་། ། ལྔ་བཅུའི་རྣམ་པར་དབྱེ་བར་གསུངས། ། དེ་ལ་ཁ་ཅིག་འདི་སྐད་ཅེས། ། དེ་ལྟར་འགྲོ་བ་སྤྱིར་བཅས་ན། ། དུད་འགྲོ་ལ་འབྲལ་བའི་ལྟུང་བ་དང་། ། ལྷུང་བཟེད་ས་ལ་མི་བཞག་པ། ། ཐ་མལ་སྤྱོད་པས་མཚུངས་ཞེས་པ། ། ཐ་མལ་བྱིས་པ་ཐམས་ཅད་ཀྱིས། ། ལུས་ངག་ཡིད་ཀྱི་སྤྱོད་པ་ཀུན། ། ཉོན་མོངས་ཀྱི་རྗེས་སུ་འབྲངས་པའི་ལས། ། འདི་དག་པའི་བསླབ་པར་གསུངས་པ་ཡིན། ། དེ་ཡང་ཐུབ་པའི་ཞལ་སྔ་ནས། ། སྔོན་འཇིག་རྟེན་ཆགས་པར་གྱུར་པའི་ཚེ། ། ཚེ་དང་བསོད་ནམས་བཟང་པོ་ཡིས། ། འོད་གསལ་གྱི་ལྷ་རྣམས་གླིང་འདིར་ལྷུང་། ། ས་ཡི་བཅུད་དང་ས་ཡི་ཞག། མྱུ་གུའི་ཚལ་དང་ས་ལུ་ལ། ། གསོག་འཇོག་བྱས་པས་རྐུ་བ་དང་། ། ཆོས་དང་མི་མཐུན་པའི་སྤྱོད་པ་བྱུང་། ། དེས་འོད་མེད་བེམ་པོའི་ལུས་སུ་གྱུར། ། མཁའ་ལ་འགྲོ་བར་མ་ནུས་ཤིང་། ། ཁ་དོག་བཟང་ངན་བྱུང་བ་དང་། ། བདག་བསྟོད་གཞན་ལ་སྨོད་པ་ཡིས། ། ཇེ་ངན་ཇེ་སྡུག་དུ་ཐལ་ནས་ཀྱང་། ། ལས་ངན་གྱི་མཐའ་རྒྱས་ངན་འགྲོ་བྱུང་། ། དེ་ལྟ་བས་ན་དགེ་སློང་དག། རྙེད་བཀུར་གསོག་འཇོག་སྤང་བར་བྱ། ། དེ་བཞིན་མི་ཚངས་སྤྱོད་པ་དང་། ། མ་བྱིན་ལེན་དང་སྨོད་པ་དང་། ། ཁ་ཟས་ཀྱི་རོ་ལ་ཆགས་པ་སྤང་། ། རྒྱལ་པོ་ཆེན་པོ་ང་ལས་ནུས། ། གླིང་བཞི་སུམ་ཅུ་རྩ་གསུམ་གྱི། ། བརྒྱ་བྱིན་ལྷ་ཡི་དབང་པོ་ཡི། ། སྟན་ཕྱེད་ཀྱིས་མ་ངོམས་གསོད་སེམས་སྐྱེས། ། སྐད་ཅིག་གིས་ས་ཡི་སྟེང་དུ་ལྷུང་། ། དེ་བས་སྡོང་དུམ་མེས་ཚིག་ལའང་། ། ངན་སེམས་བསྐྱེད་པར་མི་བྱ་ཞིང་། ། འདོད་ལ་ངོམས་པ་ཡོད་མེད་པས། ། དེ་བས་འདོད་ཡོན་སྤང་བར་གསུངས། ། དེ་ཕྱིར་ཆགས་སྡང་རྨོངས་གསུམ་གྱི། ། ལུས་ངག་མི་དགེ་བདུན་ཡིན་པས། ། མཁས་པའི་སྐྱེས་བུ་འགའ་ཞིག་གིས། ། སྤོང་བདུན་འཁོར་དང་བཅས་པ་ཟེར། ། འདོད་ཆགས་འདོད་ཆགས་དང་བྲལ་དང་། ། ཞེ་སྡང་གཏི་མུག་དེ་བཞིན་ཏེ། ། སེམས་དང་ཤེས་རབ་རྣམ་གྲོལ་བར། ། འདུལ་བའི་སྡེ་སྣོད་དུ་རྒྱ་ཆེར་གསུངས། ། གར་ཡོད་ཆ་མེད་ཀྱི་ཁ་རྒྱུགས་ལ། ། བྱེ་བྲག་གི་བཤད་མཛོད་ཆེན་མོ་དེ། ། རྒྱ་གར་ཡུལ་ན་ཡོད་དོ་སྐད། ། ཉན་ཐོས་དགྲ་བཅོམ་ཐམས་ཅད་པས། ། ཐུབ་པ་ཆེན་པོ་མཁྱེན་པ་ཆེ། ། ངེད་སྟོན་པ་དེ་ཡི་རྗེས་སུ་འབྲངས། ། དེ་གསུང་འདུལ་བ་བསྡུས་པ་ནི། ། སྡིག་པ་ཅི་ཡང་མི་བྱ་སྟེ། ། དགེ་བ་ཕུན་སུམ་ཚོགས་པར་སྤྱད། ། རང་གི་སེམས་ནི་ཡོངས་སུ་འདུལ། ། འདི་ནི་སངས་རྒྱས་བསྟན་པ་ཞེས། ། མདོ་རྒྱུད་རྣམས་སུ་ཡང་དང་ཡང་། ། ནན་ཏན་ཆེན་པོས་གདམས་པ་དེ། ། ད་དུང་ཁྱེད་ཀྱིས་མ་ཐོས་སམ། ། སློབ་དཔོན་ཡོན་ཏན་འོད་ཀྱིས་ཀྱང་། ། འདུ་ཤེས་གཙོ་ཞེས་མི་གསུང་ངམ། ། འདི་ན་ཁྱེད་རང་རེས་འགའ་ཞིག། ལྟུང་བ་སྡེ་ལྔའི་ཁྱད་པར་འདི། ། ཉོན་མོངས་ཆེ་འབྲིང་གི་བྱེ་བྲག་དུ། ། དང་པོར་དམ་བཅའ་ཁས་ལེན་མཛད། ། འདུལ་བ་གླེང་བཞིས་བཤད་དོ་ཞེས། ། མཁས་པ་ཀུན་གྱིས་སྨྲ་ན་ཡང་། ། འཕྲོས་པ་དང་ཉིང་འཕྲོས་ལ་སོགས་པར། ། དགེ་དང་མི་དགེ་འདྲེས་མའི་ལས། ། རྒྱུ་དེ་ལས་འབྲས་བུ་འདི་འབྱུང་བས། ། རྣམ་པར་གནག་དང་འདྲེས་མའི་ལས། ། ཐམས་ཅད་སྤང་བར་བྱ་བ་སྟེ། ། དུད་འགྲོ་རྣམས་ཀྱིས་ལེགས་སྤྱད་པ། ། ཅུང་ཟད་ཡིན་ཡང་བདེ་བ་ཡི། ། རྣམ་སྨིན་འབྲས་བུ་འབྱུང་བའི་ཕྱིར། ། གཅིག་ཏུ་དགེ་བའི་ལས་རྣམས་ལ། ། བསླབ་པར་བྱ་ཞེས་ཡང་དང་ཡང་། ། ཐུབ་མགོན་ཤཱཀྱའི་རྒྱལ་པོས་གསུངས། ། བུ་གཅིག་རྣལ་འབྱོར་དབང་ཕྱུག་རྣམས། ། གཤིས་ཀྱི་དགེ་དང་མི་དགེ་དང་། ། བཅས་དང་རང་བཞིན་གཅིག་པ་འདི། ། རྒྱལ་བའི་གསུང་ཉིད་ཡིན་མོད་ཀྱང་། ། ཚིག་གི་རྗེས་སུ་འབྲངས་པ་མིན། ། གཅིག་པུར་བསྒྲུབ་པ་བྱས་པ་ཡིས། ། བདེ་སྡུག་མཐོ་དམན་བྱུང་བ་ལ། ། ཉམས་ལེན་མན་ངག་གནད་རྣམས་ཀྱིས། ། ཉམས་སུ་བླངས་པས་ཉེས་སྐྱོན་དག། ཡོན་ཏན་གོ་རྟོགས་མྱོང་བ་སྐྱེ། ། ཤིན་ཏུ་ཟབ་པའི་དམ་ཆོས་ཀྱིས། ། འདི་འོང་བར་ངེས་སོ་ཐུགས་ལ་ཞོག། ། །འཁོར་འདས་ཀྱི་འདུག་ལུགས་ཇི་ལྟ་བུ་ཡིན་སྙམ་ན། སྤྱིར་ཐུབ་པ་ཆེན་པོས་གསུངས་པའི་ཆོས། ། གདོད་ནས་ཞི་ཞིང་མ་སྐྱེས་པ། ། མྱ་ངན་འདས་པའི་གནས་ལུགས་འདི། ། སེམས་ཅན་རྣམས་ཀྱི་འདུག་ལུགས་ཡིན། ། དེ་མ་གོ་རྟོགས་པར་མ་གྱུར་པས། ། རྒྱུ་རྐྱེན་གློ་བུར་དུ་ཚོགས་པ་ཡིན། ། ང་བདག་འཛིན་པའི་རྟོག་པ་སྐྱེས། ། འདི་གཏི་མུག་བརྟག་པའི་ལོག་རྟོག་ལ། ། འདོད་ཅིང་ཆགས་པས་བདག་གཞན་དུ། ། འཛིན་པ་དེ་ལས་འདོད་ཆགས་དང་། ། ཞེ་སྡང་གཏི་མུག་སྐྱེས་གྱུར་ཏེ། ། ཡུལ་ལྔའི་རྗེས་སུ་དབང་པོ་འབྲངས། ། སྲེད་པའི་འཆིང་བས་རྒྱུན་དུ་འཁོར། ། དོན་མེད་སྡུག་བསྔལ་མང་པོ་མ